Pályázat
a Tétékás Nyúz főszerkesztői posztjára

Tisztelt Közgyűlés!

Bemutatkozás:
Nevem: Kristóf Krizanta
Elérhetőség: kriz3@freemail.hu
Telefon: 06 30 50 82 965

Ősszel szerencsét próbáltam a Nyúz-nál, és rájöttem, hogy mi az, ami igazán érdekel. Az írás, és főleg a szerkesztés. Az újság. A Nyúz.
Olvasószerkesztőként kezdtem, majd nagyon hamar tördelőként is próbára tehettem magam. Ez utóbbinak, végzetemre, függője lettem. Időközben rovatot is kaptam, melyet ugyan majdnem megszüntettem, újabb ötlettel előállva, de aztán rá kellett jönnöm, nehéz a berögzült dolgokon változtatni és inkább kitartottam a régi mellett.
Cikkíróként több téren is bizonyíthattam. E félévben pedig néhányszor vezetőszerkesztőként is alkalmam adódott megtapasztalni milyen egy csoportot koordinálni és egy heti szám készítését levezényelni.

Hallgatók véleménye
Először is, rendkívül fontosnak tartom felmérni a hallgatók véleményét az újsággal kapcsolatban, és ennek függvényében pontosítani tervemet, hiszen a Nyúz elsősorban őértük van, nekik, nekünk szól. Az eddig általam, kérdezősködéssel begyűjtött válaszok alapján az újság túl száraz, nem olvassák végig igazán sokan. Pár olyan rovat van csupán, amely különösebb érdeklődésnek örvend. Ez ellen kéne tenni valamit. Semmiképp sem szeretném azonban, hogy a Nyúz a bulvár magazinok irányába mozduljon el. Meg kell találni a helyes egyensúlyt. Szórakoztatni és informálni egyaránt.

Kapacitás kihasználása
Úgy érzem, az utóbbi időben egyáltalán nem volt kihasználva teljes mértékben a rendelkezésre álló kapacitás. Van fotósunk, úgy tudom nem is egy, mégse lettek kiküldve a helyszínekre, ehelyett kényszermegoldások alkalmazására került sor. Volt grafikusunk, szintén nem is egy, ám úgy érzem, nem kaptak elég teret, holott az újság folyamatosan azzal küzdött, miként töltsük ki az üres helyeket.

Utánpótlás
Jelenleg, miként ez nyílt titok, a Nyúz szerkesztőségi gárdája pusztán néhány igazán aktív tagból áll. Szeretnék mindent megtenni azért, hogy ez mihamarább megváltozzon, és a TTK hallgatói köréből minél többen tudomást szerezzenek arról, hogy lehetőségük van itt, újságírói, szerkesztői, és grafikusi képességeik kipróbálására. Igaz, eddig is jelent meg hirdetés ezzel kapcsolatban, de ez, passzivitása miatt, nem járt igazán sikerrel. Aktívabban kell keresni az új, lelkes tagokat. Úgy gondolom, hogy a cikkekért járó honorárium alacsony összege az, ami nem túl vonzó a hallgatók számára, akik ezért inkább tanulmányaikkal foglalkoznak, semmint pár forintért pazarolják idejüket. Tisztában vagyok azzal, hogy anyagilag megszorításokkal kell élni, így jó ötletnek tartom hirdetések elhelyezését az újságban.
Kiemelten fontosnak tartom az utánpótlás kérdését, mivel máskülönben a kihalás szélére sodródik a Nyúz, egyetemünk legnagyobb, legnevesebb lapja.
Az újság felépítésén, illetve annak főbb vázán (azon, hogy félig közéleti, félig szórakoztató jellegű) változtatni nem kívánok. Ez jól van így.

Fontosnak érzem szem előtt tartani, hogy a Nyúz végül is félig-meddig tudományos lap, nem bulvárújság, már csak azért is, mert célközönsége a szellemi elit csírája.

A Faliújság-részre, mely az újság két középső oldala, a hirdetéseken kívül, olyan figyelemfelkeltő kiírásokat szeretnék helyezni, melyekből a hallgatók a leglényegesebb közéleti ügyekről illetve azok lényegéről, könnyen és gyorsan informálódhatnak. Ezen hírek némelyikéről az újság elején hosszabb cikk is szólna.

Most pedig lássuk sorban az egyes oldalakat:

3. Tanulmányi hírek
4. Interjú – A Lágymányosi portrékat szeretném életre kelteni, rovattá kinevezni és egyetemünk híres nagyjaival készült interjúkat hétről-hétre megjelentetni.
5. HÖK – A HÖK-ről szóló oldal. Fontosnak érzem az Önkormányzat tagjaival való intenzívebb kommunikációt, és azt, hogy több képviselő véleménye, cikke jelenjen meg.
6.-7. Mindig az éppen aktuális közéleti dolgokról szólna.
8.-9. Faliújság
10. TTT – A cél, érdekes és egyben informatív cikkek megjelentetése. Olyan cikkeké, melyek akár még az adott szakterülethez tartozó diákoknak is tudnak újat mondani. Hétről hétre a tudomány más-más területéről választanánk. Az ide kerülő cikkek, tanárok interjúja alapján készülnének, így szakmailag magas színvonalat képviselhetne a rovat. Esetenként, egy-egy témában jobban elmerült hallgatótársunk írása is megjelenne. A lényeg a szórakoztató, érdekes, de egyben igényes cikkek megjelentetése.
11. Itt járjunk – Meglepő, különleges élményekről, tapasztalatokról szóló rovat lesz ez, a világ különböző tájairól. Hazánkból, és külhonból egyaránt.
12. Helyvektor & Főzőcske
13. Sport & Kultúra
14. Programajánló – Beharangozó cikkek az Egyetemen és a kollégiumokban esetékes rendezvényekről, bulikról egyéb, szabadidőrabló tevékenységekről. Esetenként utólagos tudósítás. A Négyeshatos helyett természetesen Egyeskettes. (Amibe bármilyen, egyetemmel, vizsgázással kapcsolatos élmény belefér.)
15. Mozizóna
16. Külszíni fejtés

Célom tehát egy még tudományosabb, informatívabb lap elkészítése, mely méltóbb egyetemünkhöz, ám amely mindezek mellett mégis könnyen olvasható, érdekes, és szélesebb olvasótábort meghódító.
Elsődleges célom pedig a Nyúz és a diákság közti távolság csökkentése, valamint egy olyan népesebb szerkesztőség létrehozása, melynek tagjai széleskörű ismeretekkel rendelkeznek az újságírás és szerkesztés terén.

Azt gondolom, hogy rendelkezem a szükséges tapasztalattal, és tudással ahhoz, hogy a szerkesztőség lelkes tagjainak segítségével az újság színvonalát megtartsuk, sőt, emeljük is.
Kérem a Közgyűlést, hogy támogassa pályázatomat!

Köszönettel,
Kristóf Krizanta